

**Til medlemmer, suppleanter m.fl. af Vordingborg Kommunes Miljøråd.**

Valdemarsgade 43

4760 Vordingborg

Tlf. 55 36 36 36

www.vordingborg.dk

Sagsnr.: 13/555

Dokumentnr.: 130187/15

Afdeling:

Land og Miljø

Sagsbehandler:

Paul Debois

Dir. 55 36 24 12

pde@vordingborg.dk

15-09-2015

# Referat af det 34. møde i Vordingborg Kommunes Miljøråd 14. september 2015

Deltagere: Carsten Olsen (næstformand), Vordingborg Kommune, Peter Tillisch, Dansk Skovforening; Finn Jørgensen, Dansk Landbrug; Tommy Clausen, Danmarks Sportsfiskerforbund; Johnny Andersen, Danmarks Jægerforbund; Bjarne Nielsen, Friluftsrådet; Jan Nielsen, Dansk Kano og Kajakforbund; Jonas Christensen, Museerne Sydøstdanmark; Rolf Hoelgaard, Jens Birk Møller, Peter Schaarup og Paul Debois, Vordingborg Kommune.

Afbud/fraværende: Thomas Christfort (formand), Vordingborg Kommune; Martin Vestergaard, Danmarks Naturfredningsforening; Henrik Dahl, Dansk Ornitologisk Forening og Mikkel B. Clausen, Naturstyrelsen Storstrøm.

I formandens fravær var næstformand Carsten Olsen mødeleder.

**Referat:**

Da der var ny deltagere var der en kort præsentationsrunde.

**Ad. 1) Godkendelse af dagsorden:** Godkendt.

**Ad. 2) Godkendelse af referatet fra mødet d. 11. maj 2015**. Godkendt.

**Ad. 3) Strategi for flytning af jord i Vordingborg Kommune.**

Oplæg v/ *Rolf Hoelgaard* Vordingborg Kommune

*./. Rolf ´s oplæg er vedlagt referatet.*

Supplerende som følge af spørgsmål og diskussion kan nævnes:

* Strategien gælder både kommunal og privat overskudsjord.
* Der sigtes på 3 depoter fordelt i kommunen.
* Der sigtes på en vedtagelse af strategien i indeværende år.

**Ad. 4) Problemer med løse hunde på brak og bræmmer.**

Oplæg v/ *Johnny Andersen*, Danmarks Jægerforbund.

Johnnys (skriftlige) oplæg:

”Under indtryk af at løsgående hunde er et måske stigende problem i forbindelse med hundeluftning, har jeg valgt at bringe emnet op i dette regi.

Følgende: I det åbne land og i skove, på øer og holme, er det uheldigt i forhold til jordrugende fugle og f.eks. rålam. I bebyggede områder er det utrygt at møde hunde som ikke er i snor.

På private områder er det op til lodsejerne at tage affære.

På offentlige stier og områder har man fra kommunal/offentlig side mulighed for flere tiltag.

Forslag:

* Oprettelse af hundelufterområder på:
* Ubrugte kommunale områder
* Kulsbjerg øvelsesområde østlige del ved Skovhusevej (gammel knallertbane). Dialog med forsvaret.
* Bedre skiltning med henvisning til relevant lovgivning. Som visse steder i Kbh.”

Johnny nævnte supplerende: Problemer i forbindelse med ”Fjord til fjord” – ruten. Hundeluftning på bræmmer i agerhønse projektområdet.

*Carsten Olsen*, Vordingborg Kommune udmeldte, at han ikke er tilhænger af for mange skilte i naturen. Hvorimod han nævnte, at info på kommunens hjemmeside er en mulighed.

Vordingborg Kommune har lavet indhegnede hundeluftningsområder ved Nyråd og Præstø.

Naturstyrelsen har hundeluftningsarealer ved Avnø og Stege.

Der blev af forsamlingen nævnt, at der er potentielle muligheder ved Trellemarken.

Opfølgning på møde:

* VK ser på hvilke hundeluftningsarealer, der er / er på vej i kommunen.
* Evt. muligheder på hjemmeside og med skilte.

Opfølgning:

Nedenfor link til kommunens hjemmeside med angivelse af hundeskove i kommunen.

<http://www.vordingborg.dk/cms/site.aspx?p=18494>

På hjemmesiden mangler oplysningerne om hundelufteindhegningen på Vintersbølle overdrev (Nyråd).

Der foreligger p.t. ikke oplysninger om at ny områder er planlagt.

**Ad. 5) Offentlighedens adgang til naturen.**

Oplæg v/ *Jens Birk-Møller*, Vordingborg Kommune.

./. *Jens ´s oplæg vedlagt referatet.*

Supplerende opfølgende spørgsmål og diskussion kan følgende nævnes:

* På Naturstyrelses hjemmeside kan ses en adgangsmatrix. Link i Jens ´s oplæg og her:

<http://naturstyrelsen.dk/naturoplevelser/regler-i-naturen/hvor-maa-jeg-faerdes/adgangsvejledning/adgangsmatrix/>

* Er der en vej - og stifortegnelse (på kort) i Vordingborg Kommune?

Svar: Der forefindes kun gamle fortegnelser fra de tidligere kommuner Der er et nyt kort under udarbejdelse. Afdelingen for Trafik, Park og Havne forventer at have et nyt kort klar henover vinteren 2015 – 16.

* Randzone, der skal slås jf. regler for landbrugsjord – må man gå der?

Svaret kan ses nedenfor i form uddrag fra Lov om naturbeskyttelse og Lov om randzoner.

**Lov om naturbeskyttelse:**

**§ 24.** Udyrkede arealer er åbne for færdsel til fods og ophold, hvis der er lovlig adgang dertil. Adgang sker på eget ansvar. Hunde skal føres i snor.

Vedtaget af Folketinget ved 3. behandling den 26. maj 2011

Forslag til Lov om randzoner

 **§ 12.** I lov om naturbeskyttelse, jf. lovbekendtgørelse nr. 933 af 24. september 2009, som ændret ved § 5 i lov nr. 1383 af 21. december 2009, § 3 i lov nr. 1519 af 27. december 2009, og § 1 i lov nr. 484 af 11. maj 2010, foretages følgende ændring:

1. *§ 24, stk. 4, 2. pkt.,* affattes således:

"Bestemmelsen gælder heller ikke de bræmmer langs vandløb og søer, som efter lov om vandløb skal holdes udyrkede, eller udyrkede arealer, der henligger som randzoner efter lov om randzoner, medmindre bræmmerne eller randzonerne grænser op til arealer, der er åbne for offentlighedens adgang."

*Peter Tillisch* udtrykte Dansk Skovforenings holdning til adgangsreglerne.

Heraf kan nævnes (udvalgte udsagn):

* I private skove bliver cirka 90 % af gæsternes anmodning om aktiviteter ud over den frie adgangsret imødekommet.
* Gallup målte i 1999 for Naturrådet at 83 % af de spurgte var tilfredse med deres muligheder for at komme ud i landbrugslandskabet. Dansk Skovforening og Landbrug og Fødevarer har siden målt tilfredshed på 93 % (2008) og 94 % (2011). Kun 3 % er utilfreds med de nuværende muligheder for at færdes i naturen.
* Undersøgelse fra Dansk Landbrug (omfattende de største medlemmer) viser, at 23 % har forbedret adgangsforholdene og 14 % har nedlagt veje og stier.
* Adgangsreglerne bør afbalancere 3 overordnede hensyn: Lodsejernes interesser, beskyttelse af naturen og offentlighedens benyttelse af naturen.
* Stabile regler er nødvendige, hvorfor adgangsreglerne ikke ændres på må og få. Enkle regler er gode, men regelforenkling må ikke være påskud til at øge adgangsretten ad bagvejen.
* Grupper på under 30 personer behøver ikke lodsejerens tilladelse, hvilket kan give konflikter i forhold til andre aktiviteter i skovene.
* Større pres på naturen giver behov for undersøgelser af konsekvenserne af den øgede færdsel i Danmarks Natur.
* Land- og Skovbruget mangler ofte økonomiske muligheder for at gøre en særlig indsats for naturen og friluftslivet, selv om viljen er der.
* Kommunerne kan inddrage lodsejerne tidligt i sin planlægning. Det forbedrer samarbejdet.

*Bjarne Nielsen,* Friluftsrådet havde en række spørgsmål til færdsel på de kystnære områder.

Jens illustrerede problemstillingerne og svarene v.h.a. adgangsmatrix. Der henvises til denne.

**Ad. 6) Gensidig orientering:**

Fra Vordingborg Kommune:

* Vandhandleplanen (kommunale opfølgning på vandplan 1) er godkendt af Kommunalbestyrelsen d. 27. august. Der er klagefrist fra 4. september til 2. oktober.

Vandhandleplanen og klagevejledning kan ses på kommunens hjemmeside under høringer, afgørelser og frister.

* Vådområde projekter i henhold til vandplanerne: To store vådområdeprojekter i kommunen i henholdsvis vandoplandet til Østersøen og vandoplandet til Smålandsfarvandet er aflyst af staten. Da de involverede lodsejere p.t. ikke er underrettede, holdes stederne anonyme i referatet.

**Ad. 7) Ekskursionen mandag d. 28. september 2015 kl. 15.30 – 19.30.**

Turen går til Ulvshale. Der er udsendt indbydelse og program d. 15. september. Husk tilmelding.

**Ad. 8) evt. og næste møde.**

Næste møde mandag d. 23. november 2015.

Temaer til kommende møde/møder og ekskursioner: Kystbeskyttelse, strategier for den fysiske vandløbsforvaltning, kulturhistorien: Fokus på slotte og borganlæg.

Venlig hilsen

Paul Debois

Bilag til referatet:

Mødeoplæggene fra pkt. 3 og 5.

* Strategi for flytning af jord i Vordingborg Kommune.
* Offentlighedens adgang til naturen.